รองนายกรัฐมนตรี เปิดงาน "WE CARE ABOUT YOU" เพื่อฟื้นฟูการท่องเที่ยวไทย-จีน จัดเลี้ยงข้าวเหนียวมะม่วงนักท่องเที่ยวชาวจีน 10,000 คน กินฟรี
รองนายกรัฐมนตรี เปิดงานงาน "WE CARE ABOUT YOU" เพื่อฟื้นฟูการท่องเที่ยวไทย-จีน โดยไฮไลต์ จัดเลี้ยงข้าวเหนียวมะม่วงมากที่สุดในโลก เชิญนักท่องเที่ยวชาวจีน 10,000 คน กินฟรีพลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม  เปิดงาน "WE CARE ABOUT YOU" เย็นวานนี้ ณ ริมทะเลสาบเมืองทองธานี โดยงานดังกล่าวเป็นส่วนหนึ่งของการเพิ่มมาตรการด้านความปลอดภัยแก่นักท่องเที่ยว ซึ่งที่ผ่านมาคณะกรรมาธิการการศาสนา ศิลปวัฒนธรรม และการท่องเที่ยวของสภานิติบัญญัติแห่งชาติ (สนช.) ได้พิจารณาปัญหาสถานการณ์ด้านการท่องเที่ยวของประเทศไทย พบว่าปัจจุบันการท่องเที่ยวเกิดการชะลอตัว จึงได้เชิญหน่วยงานที่เกี่ยวข้องทั้งภาครัฐและเอกชนประชุมเพื่อหารือร่วมกันเพื่อเพิ่มมาตรการการดูแลความปลอดภัยให้แก่นักท่องเที่ยว โดยเฉพาะนักท่องเที่ยวชาวจีน เนื่องจากนักท่องเที่ยวชาวจีนเข้ามาประเทศไทยมากที่สุด จึงได้จัดงานดังกล่าวขึ้น เพื่อดูแลแก้ไขปัญหาด้านการท่องเที่ยว หวังปลุกบรรยากาศการท่องเที่ยวของไทยครั้งใหญ่ ในส่วนของกิจกรรมสำคัญคือการจัดข้าวเหนียวมะม่วงที่ใหญ่ที่สุดในโลก โดยใช้ข้าวเหนียวเขี้ยวงู 1.5 ตัน มะม่วง 6,000 ลูก เมื่อทำแล้วเสร็จ จะมีน้ำหนักประมาณ 5 ตัน เพื่อบันทึกเป็นสถิติโลกลงในกินเนสส์ เวิลด์ เรคคอร์ด ที่สำคัญได้เชิญนักท่องเที่ยวชาวจีน 10,000 คน เข้ามาร่วมงาน เพื่อร่วมรับประทานข้าวเหนียวมะม่วง อาหารไทย และผลไม้ไทย โดยกิจกรรมครั้งนี้ จัดขึ้นเพื่อส่งเสริมความสัมพันธ์ แสดงความห่วงใยเอาใจใส่ที่ประเทศไทยมีต่อนักท่องเที่ยวชาวจีน ส่งเสริมการท่องเที่ยวไทยให้กลับมามีความคึกคักมากยิ่งขึ้น รวมทั้งเพื่อเชิดชูเอกลักษณ์ข้าวเหนียวมะม่วง ซึ่งเป็นอาหารของหวานของคนไทยนอกจากนี้ภายในงานยังมีการจัดบูธแสดงการทำอาหารไทย ขนมไทย และผลิตภัณฑ์โอทอป เพื่อรองรับนักท่องเที่ยวจีนที่เข้าร่วม อีกทั้งยังเน้นจัดชิมผลไม้ไทยนานาชนิด ตลอดจนจัดการแสดงศิลปวัฒนธรรมของไทย เพื่อโชว์กับชาวต่างชาติอาทิ การแสดงระบำจีนไทยไมตรี ของกรมศิลปากร และระบำวีระชัยลิง ของสถาบันบัณฑิตพัฒนศิลป์ ซึ่งมีการถ่ายทอสดทางสถานีโทรทัศน์แพร่ภาพไปยัง 100 กว่าประเทศ เพื่อเป็นการขยายผลไปยังนักท่องเที่ยวทั่วโลกและถ่ายทอดสดผ่านออนไลน์ไปยังประเทศจีนอีกด้วย